<classify> WATANZANIA wametakiwa kuunga mkono harakati za maendeleo zinazotekelezwa na Rais John Magufuli huku wakifahamishwa kuwa ni mwendelezo wa ndoto za Baba wa Taifa, Mwalimu Julius Nyerere aliyokuwa nayo wakati wa uhai wake.Mmoja wa wazee waliowahi kufanya kazi na Mwalimu Nyerere kabla na baada ya Uhuru wa Tanzania Bara Desemba 9, 1961 ambaye kwa sasa ni kati ya wanaounda Chama Cha Mapinduzi CCM - Veterani, Yahaya Ngoma amesema hayo akizungumzia miaka 58 ya Uhuru wa Tanzania Bara.Mzee Ngoma alizungumza na gazeti hili kuhusu harakati za Mwalimu Nyerere katika mapambano yake ya kutafuta Uhuru wa iliyokuwa Tanganyika na baadaye Tanzania.Mzee huyo ambaye alikuwa kati ya vijana waliofanya kazi kwa ukaribu na Mwalimu Nyerere tangu wakati wa chama cha TANU hadi ulipopatikana Uhuru na kisha kuundwa kwa CCM, alisema Mwalimu Nyerere alikuwa na ndoto kubwa nyingi ambazo hadi anakufa nyingine hazikutimia na sasa Rais Magufuli ndio anazitekeleza.Amesema akiangalia mambo mazuri ambayo Rais Magufuli anayafanya kwa sasa mengine ni mwendelezo wa harakati zilizoanzishwa na Baba wa Taifa aliyeiongoza Tanzania tangu ilipopata Uhuru hadi alipongatuka 1985.Amesema Mwalimu Nyerere alikuwa mzalendo ambaye hadi anaipatia nchi Uhuru ilikuwa haina vyanzo vingi vya mapato, wasomi wengi na hata hamasa ya maendeleo haikuwa kubwa kwa wananchi ikilinganishwa na ilivyo sasa.Alisema Rais Magufuli ameichukua nchi ikiwa kwenye mikono ya wasomi ambapo kwa sasa wenye elimu ni wengi huku pia nchi ikiwa na vyanzo vingi vya mapato ambavyo asilimia kubwa vimevumbuliwa na Rais huyo.Kuhusu mawazo ambayo alikuwa nayo Mwalimu Nyerere lakini hayakufanyiwa kazi ni pamoja na wazo la Mradi wa Kufua Umeme wa Maji katika Maporomoko ya Bonde la Mto Rufiji ambao tangu akiwa madarakani Baba wa Taifa alikuwa akipambana kuutekeleza bila ya mafanikio na Magufuli amemuenzi kwa kuuendeleza mradi huo.Pia alibainisha kuwa wazo la kuhamia Dodoma kama Makao Makuu ya Nchi ni kati ya mawazo ambayo Mwalimu Nyerere aliyaasisi lakini yamekuja kutekelezwa na Rais Magufuli katika uongozi wake wa muhula wa kwanza.Alisema uimarishwaji wa Kampuni ya Ndege Tanzania ATCL ni kati ya mambo ambayo Mwalimu hadi anatoka madarakani alikuwa ameyaimarisha lakini yakaja kutetereka baadaye, ila Magufuli kwa miaka minne ya kwanza ya uongozi wake ameyatekeleza.  <topic>: KITAIFA 